రామిరెడ్డి (నటుడు)

గంగసాని రామిరెడ్డి భారతదేశపు ప్రముఖ నటుడు. ఇతడు ప్రతినాయక పాత్రలకు ప్రసిద్ధి. దాదాపు అన్ని భారతీయ భాషలలో నటించాడు. తెలుగులో అంకుశం చిత్రం ద్వారా నట జీవితాన్ని ప్రారంభించిన రామిరెడ్డి, అ చిత్రం ఘనవిజయం సాధించడంతో తెలుగు, తమిళ, కన్నడ, హిందీ, మలయాళం, భోజ్‌పురి భాషలలో ప్రతినాయకుడిగా దాదాపు 250 చిత్రాలలో నటించాడు.

వ్యక్తిగత జీవితం
రామిరెడ్డి చిత్తూరు జిల్లా, వాయల్పాడులో జన్మించాడు. అతని చదువంతా హైదరాబాదులోనే సాగింది. ఉస్మానియాయూనివర్శిటీ నుంచి జర్నలిజంలో పట్టా పొందిన ఇతను నటుడు కాక మునుపు ఓ ఉర్దూ పత్రికలో విలేఖరిగా పనిచేశాడు. కొంతకాలం మూత్రపిండాల సంబంధ వ్యాధి కారణంగా మృత్యువు అంచుల వరకు వెళ్ళి వచ్చాడు. కానీ అదే వ్యాధితో హైదరాబాదులోని కిమ్స్‌ ఆసుపత్రిలో చికిత్స పొందుతూ 2011 ఏప్రిల్ 14న మృతి చెందాడు. అతనికి ఇద్దరు కుమార్తెలు, ఒక కొడుకు.

సినిమాలు

1989 లో రాజశేఖర్ కథానాయకుడిగా వచ్చిన అంకుశం సినిమాలో ప్రతినాయకుడిగా సినిమాల్లోకి అడుగు పెట్టాడు. తొలి సినిమాకే నంది పురస్కారం అందుకున్నాడు. ఆ తర్వాత చాలా సినిమాల్లో ప్రధాన ప్రతినాయకుడిగా అవకాశాలు లభించాయి. అంకుశం సినిమాను హిందీలో ప్రతిబంధ్ పేరుతో పునర్నిర్మాణం చేస్తే, అందులో కూడా ప్రధాన ప్రతినాయకపడుగా నటించాడు. అంకుశం, ఒసేయ్ రాములమ్మా, పెద్దరికం, అమ్మోరు, గాయం, అనగనగా ఒక రోజు, అడవిచుక్క, నాగప్రతిష్ఠ (2003), తెలుగోడు, జగద్గురు శ్రీ షిర్డీ సాయిబాబా, వీడు మనవాడే,నాయకుడు  (2005) అతనికి బాగా గుర్తింపు తెచ్చిపెట్టిన సినిమాలు. అతని ఆఖరి చిత్రం మర్మం. ఎక్కువగా ప్రతినాయక పాత్రలే పోషించినా పెద్దరికం, అనగనగా ఒక రోజు లాంటి చిత్రాలలో వైవిధ్యభరితమైన పాత్రలు పోషించాడు.

పేరుపడ్డ సంభాషణలు
స్పాట్ పెడతా

కేసు
2007 జనవరి 19, శనివారం రాత్రి 11:45 సమయంలో మెహదీపట్నం లోని రైతు బజార్ సమీపంలో పోలీసులు అతనిని మద్యంతాగి వాహనం నడుపుతున్నందుకు అరెస్టు చేశారు. ఆ సమయంలో రామిరెడ్డి నగర శివార్లలో ఓ కార్యక్రమానికి హాజరై శ్రీనగర్ కాలనీలో ఉన్న తన ఇంటికి వస్తున్నట్లు పోలీసులు తెలియజేశారు. మరుసటి రోజు బెయిల్ పై విడుదల చేశారు.

మూలాలు

వర్గం:తెలుగు సినిమా ప్రతినాయకులు
వర్గం:బాలీవుడ్
వర్గం:హిందీ సినిమా ప్రతినాయకులు
వర్గం:తమిళ సినిమా ప్రతినాయకులు
వర్గం:కన్నడ సినిమా ప్రతినాయకులు
వర్గం:మలయాళ సినిమా నటులు
వర్గం:2011 మరణాలు
వర్గం:చిత్తూరు జిల్లా సినిమా నటులు